
 A BKV Zrt. Ingatlangazdálkodási Terve


A BKV Zrt. Ingatlangazdálkodási Tervét (továbbiakban Terv) Budapest Főváros Közgyűlése 2015. október 28-án fogadta el, a BKV Zrt. 2015 évi üzleti tervmódosítása részeként.
Ez az Ingatlangazdálkodási Tervünk a 2016. és 2017 évben esedékessé váló ingatlanhasznosítási (bérbeadási és értékesítési) tevékenységünket mutatja be.

A BKV Zrt. által végzett közszolgáltatási tevékenység végzéséhez szükséges ingatlanok köre a tevékenység ellátásának változásaival összhangban változik.
A közszolgáltatási tevékenységet végző szakterületek döntik el, hogy valamely ingatlan (földterület, épület), annak egyes részei, egyes helyiségei átmenetileg vagy véglegesen fölöslegessé válnak-e a tevékenység végzéséhez.
Ezek hasznosítása (bérbeadása, vagy értékesítése) folyamatosan történik. Az értékesíthető ingatlanok száma csekély. A hasznosítás jellemzően bérbeadással valósul meg. A tervhez csatolt táblázatokban felsorolt ingatlanok, (területek, helyiségek) bérbeadását, egyéb jogcímeken történő használatba adását, értékesítését, cseréjét, vagy a megjegyzésben leírtak szerinti hasznosításának módosítását tervezzük, a BKV Zrt. Ingatlanhasznosítási Szabályzatában leírt eljárási rendben. 


Bérbeadás, egyéb használatok:

A BKV Zrt. éves szinten közel 240 db-os bérleti szerződésállományt kezel. Az Ingatlangazdálkodási Tervhez csatolt 1. sz. Bérbeadási terv Táblázatban azok a bérlemények szerepelnek, amelyek hasznosítása jelenlegi ismereteink szerint megkezdhető 2016 évben, vagy a hasznosításra a pályázati eljárás folyamatban van. A tervben szereplő ingatlanok hasznosítása több esetben átnyúlhat 2017-re is. Természetesen több esetben arra is sor kerülhet, hogy a Bérlő vagy BKV Zrt. felmondja a bérleti szerződést. Ezeknek az ingatlanoknak az újrahasznosítását is indokolt mielőbb megkezdeni, ezek azonban jelen tervben előre nem tervezhetők.
2016-2017 évben jelentős változások várhatók, amely elsősorban a bérbe adható ingatlanok számának csökkenésével járnak. Ezek okai a következők:
· az M3 metróvonal tervezett felújítása,
· a HÉV vonalak üzemeltetésében bekövetkező változás
· a BKK Zrt. tervezett átalakítása

A bérbeadás útján többségében nem önálló helyrajzi számmal rendelkező ingatlanokat, vagy teljes épületeket hasznosítunk, hanem helyiségeket, illetve üres területrészeket, de a táblázat tartalmazza azoknak az ingatlanoknak a helyrajzi számait, amelyeken az érintett bérlemény megtalálható. Ezek a bérlemények ezért nem is értékesíthetők, hasznosításuk csak bérbeadás útján valósítható meg. Ezeknek a helyiségeknek, és részterületeknek általában nincs önállóan kimutatható nyilvántartási értéke sem és a terület alapú visszaosztás torz eredményt hozna. 
Bérleményeink többsége a metróüzem földalatti, utasforgalom számára megnyitott részein található, ezek pedig ingatlan-nyilvántartásban nem szerepelnek, ezért helyrajzi számuk nincs.
Összességében megállapíthatjuk, hogy bérbeadás útján hasznosított ingatlanok esetében a nyilvántartási értékből nem lehet a bérleti díjra vonatkozó releváns összefüggéseket feltárni. 

Az ingatlanok hasznosítása (bérbeadása) a hatályos Ingatlanhasznosítási Szabályzatban rögzítetteknek megfelelőn, főként nyilvános pályáztatás útján történik, és a pályázatok bontására is nyilvánosan a pályázatot benyújtók jelenlétében kerül sor, így megfelelően biztosított a transzparencia és az ellenőrizhetőség is. 
Az Ingatlanhasznosítási Szabályzat szerinti eljárásokban limitárat nem határozunk meg, mivel a piaci kereslet olyan mértékben változik, hogy a limitár esetenként azt eredményezné, hogy nem tudnánk hasznosítani a fölösleges területet, vagy helyiséget, vagy pedig alacsonyabb ajánlatokat eredményezne, hiszen a bérlőnek nem áll érdekében a bérbeadó által elfogadhatónak tartott bérleti díjnál magasabbat ajánlani. Ezzel az eljárással a mindenkori elérhető legmagasabb ajánlati (piaci) áron tudjuk bérbe adni ingatlanjainkat. Természetesen a beérkezett ajánlatok komplex kiértékelése során figyelembe vesszük az adott bérleménynél elért korábbi bérleti díjakat, a szűkebb környezetben található más bérlőink által fizetett díjakat, a bérleti szerződés megszűnésének körülményeit, és túl alacsony ajánlatok esetében akár új pályázat kiírására is javaslatot teszünk. Látni kell azonban azt is, hogy a bérlő hiánya már középtávon is a bérlemény állagának romlását és a későbbi ráfordítások növekedését eredményezi. Ezért törekszünk a teljes állomány bérbeadására.
A potenciális pályázók szélesebb körű elérhetősége érdekében a BKV weblapján kívül az ingatlan.com szakmai weblapon is hirdetünk. Az Ingatlanhasznosítási Szabályzat szerint abban az esetben, ha a legjobb ajánlatok közötti különbség kevesebb, mint 10%, a pályázókat nyílt licitáltatással tovább versenyeztetjük. 

A nyilvános pályázat mellőzését is lehetővé teszi Ingatlanhasznosítási Szabályzatunk, így alkalmanként mérlegeljük a meglévő bérlővel a bérleti szerződés hosszabbításának, módosításának lehetőségét, vagy pedig a versenyeztetés mellőzésével történő bérbeadást is. Erre jellemzően akkor kerül sor, ha a bérlő tartós, megbízható üzleti partner, és olyan beruházás megvalósítását tervezi, amely az ingatlanunk értékét, illetve jövőbeni hasznosítási lehetőségeit, magasabb bérleti díj elérését lehetővé teszi. Erre elsősorban azért van szükség, mivel társaságunk nem rendelkezik kellő forrással a bérbe adható helyiségek felújítására.

A BKV Zrt. a bérleti szerződésekben többnyire a bérlőre hárítja az ingatlan üzemeltetésével, karbantartásával kapcsolatos feladatokat, az esetleges egyéb járulékos költségeket minden esetben (pl. közterület használati díj, társasházi közös költség, ingatlanadó), ezért a bevételekkel szemben csak a hasznosítás általános költségeivel kell számolni. Ezek között részben az ingatlanhasznosítást közvetlenül végző szakterület munkatársainak bérköltsége és azok járulékai, továbbá a BKV Zrt. közvetett, általános költségeinek arányos része, valamint a hirdetések ingatlan.com weblapon történő megjelentetésének díja említhető lényeges költségelemként.

Az ingatlanhasznosítási költségek vonatkozásában a 2015. évi adatok lehetnek iránymutatóak, 2016-ban nagyságrendileg ugyanezek és ugyanekkora költségek prognosztizálhatóak. A kimutatható összköltség a BKV Zrt. által ingatlanhasznosításból tervezett bevételeihez képest a 10%-ot sem éri el.

Az ingatlanhasznosítással összefüggő költség tételek 2015-ben a következők voltak:
	1./ Társasházi közös költségek*: 
	10.330.000
	,- Ft

	2./ Hirdetési díj:
	500.000
	,- Ft

	3./ Nyilvántartási költségek:   
	827.110
	,- Ft

	4./ Személyi jellegű kiadások, bérek:
	66.200.843
	,- Ft

	5./ Közterület használatok*:                
	5.017.249
	,- Ft

	6./ Közvetett, ráosztott költségek:
	27.177.641
	,- Ft

	Mindösszesen:
	110.052.843
	,- Ft


Ezek nagyságrendje nem változik 2016-ban sem (*költségeket a bérlőkre áthárítjuk).
A társasházi közös költség csökkenése azonban várható 2016 évben, elsősorban azért, mert két társasházi albetét értékesítése ez év elején lezárult, és további értékesítéseket is tervezünk. 
A bérköltségekhez megjegyezzük, hogy az ingatlanhasznosítással foglalkozó munkatársaink a bérbeadáson, és értékesítésen kívül foglalkoznak a BKK Zrt. által bérelt, illetve használt ingatlanok bérleti és közterület-használati ügyeinek intézésével is. 

A bérleti díjak mértéke szerződésenként és havonta jellemzően 40.000,-Ft- és 400.000,-Ft- között mozog. A bérleti díj függ a helyszíntől, a bérleményben folytatni tervezett tevékenységtől, az ottani utasforgalmi viszonyoktól, a bérlemény méretétől és műszaki állapotától, és természetesen az általános ingatlanpiaci trendektől, gazdasági hatásoktól is.
Mindezek miatt bérbeadás esetén az értékbecslés készítését szükségtelennek tartjuk, mert a cca. 240 db-os állomány tekintetében aránytalanul magas és rendszeresen újratermelődő költséget keletkeztetne. A több évtizedes és folyamatos bérbeadási tevékenység alapján a BKV Zrt. megfelelő adatbázissal rendelkezik a pici árak megítéléséhez. 

Általános felhatalmazás bérleti szerződések megkötésére:

Bérbe, használatba adás a BKK Zrt-nek, és más közszolgáltatást végzőnek, közfeladatot ellátónak.
A BKK és BKV közötti feladatmegosztások 2012. évi átszervezését követően a BKK számos tevékenységéhez a BKV-tól bérel többszáz helyiséget, amelyek köre folyamatosan változik. A BKK Zrt.-vel pénztárak, ügyfélközpontok, és egyéb iroda, raktárhelyiségek használatára a 1. sz. táblázat 95. sora, valamint a BKK Zrt. által kiszervezett közszolgáltatási feladatokra kötött szerződései alapján a BKV Zrt. gépjárművezetői tartózkodóinak használatát biztosító szerződések megkötésére az 1. sz. Táblázat 86. sorszám alatti sora általános felhatalmazást jelent. A tartózkodók esetében a díj csupán az üzemeltetési költségek megtérítését célozza, a BKK Zrt. kiszervezett szolgáltatás megrendelési szerződései szerint.
Amennyiben a BKK Zrt. átszervezése 2016 évben megvalósul, és ez a jelenleg BKK Zrt. által használt ingatlanok helyiségeinek további használatát jelenti, de más gazdálkodó szervezetnél, a szükséges szerződésmódosítások, új szerződések megkötésére is kérjük a felhatalmazást.
Ebbe a körbe tartozónak tekintjük a helyi önkormányzatokkal kötendő megállapodásokat is amelyeket elsősorban a HÉV állomások környékén részben vagy egészben BKV tulajdonú ingatlanokon P+R parkolók kialakítása érdekében kötünk. Az önkormányzatok vállalják a parkolók kiépítését és üzemeltetését, és a BKV Zrt. Együttműködési Megállapodás keretében biztosítja a BKV Zrt tulajdonában lévő ingatlan használatát.

Üzemi büfék bérbe, használatba adása
Az Üzemi büfék bérbeadása esetén, amelyet az 1. sz. Táblázat 87. sorában szerepel, elsődleges szempont, hogy biztosítsuk a dolgozók napközbeni étkezési igényeinek kielégítését.

Eseti helyiség, területhasználatok:
Az eseti, néhány órára, napra, de maximum 3+3 hónapos ingatlanhasználatokra vonatkozó ingatlanhasznosítási döntések alapítói hatáskörbe vonása ezek gyors ügyintézést igénylő jellege miatt lehetetlenné válik, ezért szerepeltetjük ezt az 1. sz. Táblázat 88. sorában valamint a BKV Panoráma Kft. esetében a terv mindhárom sorában. Ide tartoznak pld. sportlétesítmények, munkásszálló, oktatótermek egy-egy órára történő, vagy egyéb alkalmi bérbeadása, ünnepekhez kötődi árusítási igények kielégítése stb.) a hasznosításra való felhatalmazás érdekében. Az ilyen rövid idejű hasznosítás egyes eseteiben a BKV Zrt. Igazgatósága által elfogadott m2 árat is meghatározunk, amelyet az Ingatlangazdálkodási Terv táblázat is tartalmaz; illetve kiemelt eseményekhez (pl. nőnap, karácsony) kötődő ideiglenes területhasználati engedélyeknél – helyszíntől és tevékenységtől függően - 3.000-7.000-Ft/nap közötti díjakat számlázunk. Az ezekhez kapcsolódó, a Közgyűlés által 2015. október 28-án elfogadott Tervünk mellékletében adott rövid leírás, amelyet a Terv 1.a-c mellékleteként csatoltunk nem változott, így azt  nem csatoljuk.

Stadion irodaház bérbe, használatba adása:
A Stadion irodaház (az 1. sz. Táblázat 92. sora) 5 épületrészében jelenleg üresen álló, bár egyre csökkenő számú helyiségek hasznosítására sem látunk lehetőséget egyszeri pályázat útján, csak tartós hirdetés megjelentetésével. 

Lakások bérbe, használatba adása
A BKV Zrt. 174 bérlakással rendelkezik (az 1. sz. Táblázat 93. sora), amelyek jellemzően rossz állapotban vannak, alacsony komfortfokozatúak. Egy részük üzemi épületekben, a BKV telephelyein belül helyezkedik el. A lakások jogi helyzete rendezetlen, miután nem önálló ingatlanok, s azok a földterületek, amelyeken a lakásokat magukba foglaló épületek találhatók -13 kivételével - bejegyzett BKV tulajdonúak. A lakásokat a főváros saját tulajdonának tekintette, ezért a lakásbérleti szerződéseket a Fővárosi Önkormányzat kötötte, azonban 2014. május óta nem történt szerződéskötés. Az üzemeltetést a BKV Zrt. jelenleg az 1998. április 23. napján megkötött Üzemeltetési szerződés alapján végzi. A lakások nyilvántartási értékére vonatkozó adatokkal nem rendelkezünk.
A jogi rendezésre várhatóan úgy kerül sor, hogy a BKV visszakapja a rendelkezési jogot a BKV tulajdonú ingatlanokon található lakások felett. Ebben az esetben a jelenlegi 32 db üres lakás (kiutalható állapotú 17 db), valamint a megüresedő lakások bérbeadására a BKV Zrt. fog szerződést kötni, de valamennyi lakásbérleti szerződés módosítása is szükségessé válik.   A Fővárosi Közgyűlés 2016. április 27-én meghozta döntését a vagyonrendezésre vonatkozó megállapodások megkötéséről, végrehajtására 90 napos határidőt határozott meg. 
A teljes lakásállományt tartalmazó a Tervhez 2015-ben csatolt 2. sz. táblázatot ismételten nem csatoljuk, mivel abban változás nem történt. A lakások jövőbeni bérbeadására általános felhatalmazást kérünk. A lakások kiutalása csak BKV Zrt. dolgozóknak lehetséges hatályos belső utasításunk szerint, munkaviszony fennálltáig terjedő időre. Jelenleg a bérleti díj meghatározása a fővárosi hatályos lakásrendeletében leírtak szerint történik. 

HÉV kiválás

Amennyiben a HÉV vonalak kiszervezésével a vonalakhoz tartozó ingatlanok (az 1. sz. Táblázat 94. sora) átadására is sor kerül, úgy az ezekben az ingatlanokban található valamennyi bérlemény, köztük a lakások bérleti szerződéseinek a sorsát is rendezni kell. A több helyszínt tartalmazó szerződések esetében a szerződések részbeni átruházására is sor kerülhet.

M3 metróvonal felújítása

Az M3 metróvonal felújítása miatt valamennyi érintett bérleti szerződést (az 1. sz. Táblázat 89. sora) felül kell vizsgálni, és egyedi döntések szükségesek a bérleti szerződések felmondásáról, módosításáról, esetleg szüneteltetéséről mind a helyszínt mind pedig a futamidőt érintően.


Óbuda autóbuszgarázs hasznosítása
Ebben az évben várhatóan bezárásra kerül az Óbudai Autóbuszgarázs (az 1. sz. Táblázat 90. sora), amelynek hasznosítási lehetőségei között felmerül a terület egészben vagy részben történő bérbeadása. A telephely a Budapest III. ker. 19944/4 helyrajzi számon, Budapest Pomázi út 15 sz. alatt található, területe meghaladja a 7 hektárt. Az ingatlanon környezeti kármentesítés van folyamatban, amely a hasznosítást jelentős mértékben megnehezíti. Folyamatos hirdetés mellett,  részterület bérbeadásának lehetőségét is tervezzük.

Üdülők, munkásszállók hasznosítása:

Az üdülő és munkásszálló ingatlanjaink hasznosítása jelenleg a BKV Panoráma Kft. bevonásával bérleti illetve üzemeltetési szerződés keretében történik, amelyek felülvizsgálatát tervezzük 2016 évben, és az ennek eredményeként létrejövő szerződések megkötésére kérünk felhatalmazást. 



Értékesítés:

A BKV Zrt. tulajdonában álló értékesíthető ingatlanok száma nem haladja meg a 40 db-ot, és azok jelentős részének értékesítésére csekély esélyt látunk.
Értékesítésre nem kerülhet sor értékbecslés nélkül, amelyet a BKV Zrt. megrendelésére minden esetben a BFVK Zrt. készít. A meglévő értékbecslésekről a táblázatban tájékoztatást adunk, azonban azok a 6 hónapos érvényesség miatt minden esetben aktualizálást fognak igényelni a jelenlegi Alapszabályban rögzített eljárási szabályok hosszú átfutási ideje miatt. 
Az értékesítésre alkalmas, önálló helyrajzi számmal rendelkező ingatlanok tervezett értékesítéséről az Önkormányzat Főpolgármesteri Hivatala Vagyongazdálkodási Főosztályát írásban tájékoztatni kell.
Az ingatlanok értékesítése a hatályos Ingatlanhasznosítási Szabályzatban rögzítetteknek megfelelőn, nyilvános pályáztatás vagy árverés útján történhet. A pályázat mellőzésnek lehetőségeit az Ingatlanhasznosítási Szabályzat IV.5.4. pontja tartalmazza.
A felhívás megjelenése és a beadási határidő/árverés napja között legalább 30 napnak el kell telnie. A pályázatok beadására a benyújtási határidő napján maximálisan 4 órás időintervallumot biztosít a BKV.
A pályázatok bontására is nyilvánosan a pályázatot benyújtók jelenlétében kerül sor, így ez esetben is megfelelően biztosított a transzparencia és az ellenőrizhetőség.

A közeljövőben elsősorban a múlt évben eredménytelenül pályáztatott, egyes ingatlanrendezésekhez kapcsolódó ingatlanok értékesítését tervezzük, valamint kisajátítást megelőző adásvételi szerződések megkötésének igénye merülhet fel, illetve a kialakítani tervezett P+R és B+R parkolók kialakításához is szükségessé válnak tulajdonváltozással is együtt járó telekalakítások. 

Az értékesítésre szánt, ideértve az ingatlancserével érintett ingatlanok között az 2. sz. alatt csatolt táblázatban valamennyi olyan ingatlant szerepeltetünk, amelyek értékesítésének lehetősége fennáll. 
Valamennyi értékesítésre tervezett ingatlan hasznosítása bérbeadás útján is megkísérelhető. 
Általános felhatalmazás kisajátítást helyettesítő adásvételi szerződések megkötésére:

Az ingatlanértékesítések körében a kisajátítást megelőző adásvételi szerződések megkötésére indokoltnak tartjuk a BKV Zrt. általános felhatalmazását, mert ezek elhúzódása UNIÓS forrásokból finanszírozott projektek határidőben történő befejezését veszélyeztethetik. Ezeket jellemzően a Magyar Állam képviselőivel (MNV Zrt., NIF Zrt.) illetve önkormányzatokkal köti a BKV Zrt. (pl. kelenföldi iparvágány területe)


Összefoglaló: 

Az Ingatlangazdálkodási Tervben szerepel minden olyan releváns adat, amely a hasznosítandó ingatlanokról meghozandó döntéshez szükséges. Mind a bérbeadási, mind pedig az értékesítési táblázatban találhatók olyan ingatlanok, amelyek hasznosítása történhet mindkét lehetséges módoson, és külön jeleztük. Az elérhető bérleti díj illetve vételár csak a benyújtott érvényes pályázatok ismeretében, a versenyeztetés mellőzésével megkötésre kerülő szerződések esetében a tárgyalások eredményeként határozható meg, ami a döntési előterjesztésben jeleníthető meg részletesen. Ugyancsak itt van lehetősége a szakterületnek bővebben kifejteni és indokolni az egyedi ügyben meghozandó döntésre vonatkozó javaslatát. 

Az Ingatlangazdálkodási Terv elfogadása esetén a tervben leírtak alapján végzi a BKV Zrt. az ingatlanhasznosítási tevékenységét mindaddig, amíg a Terv módosítására nem kerül sor. Ennek indoka, hogy az ingatlanhasznosítási tevékenység, és a minél nagyobb kihasználtság, ezzel az elérhető legmagasabb bevétel így biztosítható.

A BKV teljes ingatlanállományát 2015-ben a Terv 4. számú mellékletében mutattuk be. Ezt ismételten nem csatoljuk, a 2015. évben értékesített ingatlanok listáját azonban mellékeljük.

Budapest. 2016. május.

Mellékletek:	1. sz.: Tervezett bérbeadások-
2. sz.: Értékesítésre tervezett ingatlanok 
3. sz.: 2015. évben értékesített ingatlanok listája 
		4. sz.: Panoráma Kft. bérbeadási terve

